চাপের মুখে নির্দেশিকা প্রত্যাহার DGCA-র, প্রথম ব্রেক কলকাতা টিভিতে

নয়াদিল্লি: দেশের বৃহত্তম বিমান সংস্থা ইন্ডিগোর (Indigo) উপর কার্যত বিপর্যয় নেমে এসেছে। টানা তিন দিন ধরে ব্যাপক সংখ্যায় উড়ান বাতিল হওয়ায় যাত্রীদের মধ্যে অসন্তোষ ও বিশৃঙ্খলা চরমে পৌঁছেছে। শুধু শুক্রবারই দেশের বিভিন্ন প্রান্তে প্রায় সব অন্তর্দেশীয় উড়ান বাতিল করেছে সংস্থা। বিমানবন্দরগুলিতে সকাল থেকেই তীব্র বিশৃঙ্খলার ছবি ধরা পড়েছে ।

পরিস্থিতি সামাল দিতে শেষমেশ চাপের মুখে উড়ান সংক্রান্ত নতুন নিয়ম আংশিকভাবে প্রত্যাহার করল কেন্দ্রীয় অসামরিক বিমান চলাচল নিয়ামক সংস্থা ডিজিসিএ। গত নভেম্বরে জারি হওয়া নির্দেশিকা অনুযায়ী, বিমানকর্মীদের সাপ্তাহিক বিশ্রাম ও ছুটির দিন আলাদা রাখতে হত। সেই সিদ্ধান্তই আপাতত শিথিল করা হয়েছে। নতুন সিদ্ধান্ত অনুযায়ী, বিমানকর্মীদের ছুটিকেই সাপ্তাহিক বিশ্রাম হিসেবে ধরা হবে। ডিজিসিএ জানিয়েছে, বর্তমান সঙ্কটজনক পরিস্থিতি ও একাধিক বিমান সংস্থার আবেদন বিবেচনা করেই এই পদক্ষেপ।

আরও পড়ুন: চাপের মুখে নির্দেশিকা প্রত্যাহার DGCA-র

গত তিনদিনে ইন্ডিগো বাতিল করেছে প্রায় ৩,৪০০ উড়ান। এর মধ্যে শুক্রবার একদিনেই বাতিল হয়েছে ৬০০টি বিমান। বহু যাত্রী অফিসের কাজে, চিকিৎসার প্রয়োজনে কিংবা জরুরি কাজে যাত্রা করতে না পেরে আটকে পড়েছেন বিভিন্ন বিমানবন্দরে। কলকাতা বিমানবন্দরেও অবস্থা ভয়াবহ। বুধবার থেকে নির্ধারিত ৪৬৮টি ফ্লাইটের মধ্যে ৯২টি বাতিল হয়েছে, ৩২০টি সময়ের দেরিতে উড়েছে।

ইন্ডিগো জানিয়েছে, আটকে থাকা যাত্রীদের সাহায্য করার চেষ্টা চলছে, তবে দ্রুত পরিষেবা স্বাভাবিক হওয়ার মতো কোনও নিশ্চয়তা দিতে পারছে না সংস্থা। পরিস্থিতি মোকাবিলায় অসামরিক বিমান পরিবহণ মন্ত্রী রামমোহন নায়ডু ডিজিসিএ, বিভিন্ন বিমানবন্দর কর্তৃপক্ষ ও বিমান সংস্থার প্রতিনিধিদের নিয়ে জরুরি বৈঠক করলেও তাতেও স্পষ্ট সমাধান সূত্র মিলেনি। আগামী দিনেও আরও উড়ান বাতিল হওয়ার আশঙ্কা রয়ে গেছে।

দেখুন আরও খবর: